CELEX: 32013R1198
Language: et
Date: 2013-11-25 00:00:00
Title: Komisjoni määrus (EL) nr 1198/2013, 25. november 2013 , millega lõpetatakse subsiidiumivastane menetlus Argentinast ja Indoneesiast pärit biodiislikütuse impordi suhtes ning tunnistatakse kehtetuks määrus (EL) nr 330/2013, millega kehtestatakse sellise impordi suhtes registreerimisnõue

26.11.2013   
            
            
               ET
            
            
               Euroopa Liidu Teataja
            
            
               L 315/67
            
         KOMISJONI MÄÄRUS (EL) nr 1198/2013,
   25. november 2013,
   millega lõpetatakse subsiidiumivastane menetlus Argentinast ja Indoneesiast pärit biodiislikütuse impordi suhtes ning tunnistatakse kehtetuks määrus (EL) nr 330/2013, millega kehtestatakse sellise impordi suhtes registreerimisnõue
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 11. juuni 2009. aasta määrust (EÜ) nr 597/2009 kaitse kohta subsideeritud impordi eest riikidest, mis ei ole Euroopa Ühenduse liikmed (1) (edaspidi „algmäärus”), eriti selle artikleid 14 ja 24,
   olles konsulteerinud nõuandekomiteega
   ning arvestades järgmist:
   1.   MENETLUS
   
   
               (1)
            
            
               27. septembril 2012 sai Euroopa Komisjon (edaspidi „komisjon”) Argentinast ja Indoneesiast pärit biodiislikütuse tootmise väidetava kahjustava subsideerimise kohta kaebuse, mille esitas vastavalt algmääruse artiklile 10 Euroopa Biodiislikütuse Nõukogu ELi biodiislikütuse tootjate nimel, kelle toodang moodustab üle 25 % liidu biodiislikütuse kogutoodangust.
            
         
               (2)
            
            
               Kaebus sisaldas esmapilgul usutavaid tõendeid nimetatud toote subsideerimise ja sellest tuleneva olulise kahju kohta, mida loeti piisavaks, et algatada uurimine.
            
         
               (3)
            
            
               10. novembril 2012 avaldas komisjon Euroopa Liidu Teatajas teate (edaspidi „algatamisteade”) subsiidiumivastase menetluse algatamise kohta Argentinast ja Indoneesiast pärit biodiislikütuse impordi suhtes Euroopa Liitu (2).
            
         
               (4)
            
            
               Komisjon teavitas ametlikult kaebuse esitajat, teisi teadaolevaid liidu tootjaid, Argentina ja Indoneesia teadaolevaid eksportivaid tootjaid, teadaolevaid importijaid, tarnijaid, turustajaid, kasutajaid ja asjaomaseid ühendusi ning Argentina ja Indoneesia ametiasutusi menetluse algatamisest. Huvitatud isikuid kutsuti üles esitama kirjalikult oma seisukohti ning taotlema ärakuulamist algatamisteates sätestatud aja jooksul.
            
         
               (5)
            
            
               Ära kuulati kõik huvitatud isikud, kes seda taotlesid ja tõendasid, et nende ärakuulamiseks on konkreetsed põhjused.
            
         
               (6)
            
            
               10. aprillil 2013 kehtestas komisjon Argentinast ja Indoneesiast pärit biodiislikütuse impordi suhtes registreerimisnõude vastavalt komisjoni määrusele (EL) nr 330/2013 (3).
            
         2.   KAEBUSE TAGASIVÕTMINE JA MENETLUSE LÕPETAMINE
   
   
               (7)
            
            
               7. oktoobril 2013 komisjonile saadetud kirjas võttis kaebuse esitaja kaebuse ametlikult tagasi.
            
         
               (8)
            
            
               Algmääruse artikli 14 lõike 1 kohaselt võib menetluse lõpetada, kui kaebus võetakse tagasi ja kui lõpetamine ei ole vastuolus liidu huvidega.
            
         
               (9)
            
            
               Uurimise käigus ei ilmnenud ühtegi asjaolu, mis oleks näidanud, et lõpetamine oleks vastuolus liidu huvidega. Seega leidis komisjon, et menetlus tuleks lõpetada. Huvitatud isikuid teavitati sellest ja neile anti võimalus esitada märkusi. Komisjon ei saanud aga ühtegi märkust, mille põhjal oleks võinud järeldada, et menetluse lõpetamine on liidu huvidega vastuolus.
            
         
               (10)
            
            
               Seepärast otsustas komisjon, et Argentinast ja Indoneesiast pärit biodiislikütuse liitu suunatud importi käsitlev subsiidiumivastane menetlus tuleks lõpetada.
            
         
               (11)
            
            
               Argentinast ja Indoneesiast pärit biodiislikütuse impordi registreerimine, mis kehtestati määruse (EL) nr 330/2013 artikliga 1, tuleks seetõttu lõpetada ning kõnealune määrus kehtetuks tunnistada,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lõpetatakse subsiidiumivastane menetlus, mis käsitleb Argentinast ja Indoneesiast pärit mittefossiilse päritoluga sünteesi ja/või hüdrogeenimise teel toodetud rasvhappe monoalküülestreid ja/või parafiinseid gaasiõlisid kas puhtal kujul või segusse lisatuna, ning mis praegu kuuluvad CN-koodide ex 1516 20 98, ex 1518 00 91, ex 1518 00 95, ex 1518 00 99, ex 2710 19 43, ex 2710 19 46, ex 2710 19 47, 2710 20 11, 2710 20 15, 2710 20 17, ex 3824 90 97, 3826 00 10 ja ex 3826 00 90 alla.
   Artikkel 2
   Tolliasutused lõpetavad määruse (EL) nr 330/2013 artikliga 1 sätestatud impordi registreerimise.
   Artikkel 3
   Määrus (EL) nr 330/2013 tunnistatakse kehtetuks.
   Artikkel 4
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 25. november 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 188, 18.7.2009, lk 93.
   
      (2)  ELT C 342, 10.11.2012, lk 12.
   
      (3)  ELT L 102, 11.4.2013, lk 13.